
prentsa-oharra

 Beste antzerki eta musika asteburu bat, Arabako 10 herritan, “Vital Araban zehar” ekimenari esker 

• Emanaldiak ostiralean, larunbatean eta igandean izango dira Izarra, Navaridas, Ulibarri-Jauregi, Bilar, Artziniega, Birgaragoien, Uribarri Ganboa, Leza, Mañueta eta Eltziegon       

Vitoria-Gasteiz, 2026ko uztailak 16.- “Vital Araban zehar” Arabako hamar herritara iritsiko da, berriz ere, asteburu honetan, musika eta antzerki emanaldien eskutik. Udako hilabeteetan gure lurraldeko eta Trebiñuko udalerrietara kultura proposamenak eramateko Vital Fundazioaren programak Izarra, Navaridas, Ulibarri-Jauregi, Bilar, Artziniega, Birgaragoien, Uribarri Ganboa, Leza, Mañueta eta Eltziegora hurbilduko du bere askotariko eskaintza. 

Programazioa bihar, ostirala, hasiko da, 20:00etan, Izarrako plazan, Incomprendida Casandra taldearen eskutik. Banda horrek nortasun propioa duen egile-rockaren aldeko apustua egiten du, poparen, rock alternatiboaren eta indiaren eraginak batuz. Ordu erdi geroago, Navaridaseko gizarte etxean, Txuky Killers taldearen emanaldia izango dute. Hirukote gasteiztarrak pop eta rock bertsio akustikoak eskainiko ditu. Taldeak zuzeneko hurbila, dinamikoa eta publikoarekin konektatzeko pentsatua proposatzen du, pop-rock nazional eta internazionalaren klasiko handien bidez. Kontzertu bakoitza memoria kolektiboaren parte diren abestien ospakizuna da. Aldi berean, Ulibarri-Jauregiko plazako agertokira igoko dira Lobo & Carmine, country, folk amerikar eta mugako soinuen ohiko proposamena eskaintzeko, begirada propio eta hurbiletik berrinterpretatuta.

Iñigo Salineroren umorearen eskutik emango dio Bilarrek amaiera egunari. 22:00etan, erabilera anitzeko aretoan, euskal eszenako aktore eta umorista karismatikoenetakoak show freskoa, garratza eta kostunbrista egingo du. Lan horretan, umore absurduak eta inprobisatzeko gaitasun harrigarriak etengabeko barre-algarak eta publikoarekiko erabateko konplizitatea bermatzen dituzte. Telebistako hainbat arrakastetan egindako paperengatik ezaguna den gasteiztar komikoak, esaterako Allí abajo eta Vaya Semanita, bere emanaldia errepikatuko du larunbatean Birgaragoiengo plazan/gizarte etxean (20:00etan).

Lehenago, 17:30ean, Erretes Tudelan, Artziniegan, Bapatean Zirko Arabako konpainiaren Pon ta pa ikuskizunaz gozatzeko aukera izango da. Haurrentzako ikuskizun honek antzerkia eta zirkua uztartzen ditu umorez, sorpresaz eta fantasiaz betetako egoeren bidez, eta akrobaziak, malabareak eta xaboi burbuilak protagonista nagusi bihurtzen dira. 

20:00etan Radio Viniloren musikak Lezako plaza beteko du, 80ko eta 90eko hamarkadetako pop eta rock arrakastatsuen bertsioak entzun daitezen, hala nola Miguel Rios, Los Secretos, Hombres G, Barricada, Leño eta La Polla Records. Eta Txuky Killersek beste kontzertu bat emango du 21:00etan Uribarri Ganboako Batzordearen lokalean.

20:30ean, antzerkia izango da protagonista, Mañuetako Jubilatuen Etxeko parkean; izan ere, Ellas bailan solas ikuskizuna iritsiko da bertara. Pikor konpainiaren ikuskizun horretan, beren gurpil-aulki automatikoan dabiltzan atso aingerutar bik, bizi diren egoitzatik ihes egin ondoren, harriturik ibiliko dira kaleetatik. Itxura hauskorra duten arren, iristen diren lekuan bazterrak nahastuko dituzte, autonomo izan nahi dute, baina ezin dute mendekoak izatea saihestu, laguntza behar dute, eta aske sentitzen direlako euforiko daudenez, emakume zahar bik beren adinerako pentsaezinak diren balentriak egin ditzaketela erakutsiko dute.

Igande goizak emango dio amaiera asteburu honetako ”Vital Araban zehar” programazioari, Lobo & Carmine country bikote akustikoaren emanaldiaren eskutik. 13:30ean izango da, Eltziegoko Plaza Nagusian/frontoian.

“Vital Araban zehar” ekimenaren XXII. edizioak 103 kultura jarduera eramango ditu aurten Arabako sei kuadrillatako 49 udalerritako 68 herritara (Vitoria-Gasteiz izan ezik) eta Trebiñuko beste hirutara. Horiek guztiek musika taldeen 55 kontzertu, 38 antzerki-emanaldi, 5 abesbatza-errezitaldi eta 5 dantza-erakustaldi disfrutatzeko aukera izango dute, bertako artisten eskutik.

